Oikeusministeriö
PL 25
00023  VALTIONEUVOSTO

kirjaamo.om@om.fi	
Oikeusministeriön lausuntopyyntö 25.4.2006 OM 2/77/2005 (OM049:00/2005)	
	
sotarikoksia ja rikoksia ihmisyyttä vastaan koskevien rikoslain säännösten muuttamista KOSKEVA HALLITUKSEN ESITYS	

Oikeusministeriö on pyytänyt keskusrikospoliisilta lausuntoa luonnoksesta hallituksen esitykseksi sotarikoksia ja rikoksia ihmisyyttä vastaan koskevien rikoslain säännösten muuttamisesta (työryhmämietintö 2006:8). Esityksessä ehdotetaan rikoslain 11 lukua muutettavaksi siten, että lukuun sijoitettaisiin joukkotuhontarikoksia, rikoksia ihmisyyttä vastaan ja sotarikoksia koskevat rangaistussäännökset. Ehdotetut säännökset vastaisivat entistä täsmällisemmin Kansainvälisen rikostuomioistuimen Rooman perussääntöä ja muita Suomen kansainvälisiä velvoitteita. Joukkotuhonnasta, rikoksesta ihmisyyttä vastaan ja törkeästä rikoksesta ihmisyyttä vastaan sekä sotarikoksesta ja törkeästä sotarikoksesta säädetty maksimirangaistus olisi vankeutta elinkaudeksi.

Ehdotetut muutokset perustuvat Kansainvälisen rikostuomioistuimen perussääntöön ja tarkoituksena on selkeyttää kansallista lakia siten, että mahdollisessa tositilanteessa kansallinen lainsäädäntö vastaa Suomea sitovia kansainvälisiä sopimuksia. Myös eduskunta on edellyttänyt kyseisten lainmuutosten valmistelua. Keskusrikospoliisi katsoo, että ehdotus on hyvin valmisteltu eikä siihen ole huomautettavaa.

Keskusrikospoliisin päällikön sijainen
Apulaispäällikkö			Tero Kurenmaa

Rikosylitarkastaja			Sanna Palo